62017CJ0497_RES
Byla C‑497/17
Œuvre d’assistance aux bêtes d’abattoirs (OABA)
prieš
Ministre de l’Agriculture et de l’Alimentation ir kt.
(Cour administrative d’appel de Versailles prašymas priimti prejudicinį sprendimą)
2019 m. vasario 26 d. Teisingumo Teismo (didžioji kolegija) sprendimas
„Prašymas priimti prejudicinį sprendimą – SESV 13 straipsnis – Gyvūnų gerovė – Reglamentas (EB) Nr. 1099/2009 – Žudomų gyvūnų apsauga – Tam tikri skerdimo metodai, būtini religinėms apeigoms atlikti – Reglamentas (EB) Nr. 834/2007 – 3 straipsnis ir 14 straipsnio 1 dalies b punkto viii papunktis – Suderinamumas su ekologine gamyba – Reglamentas (EB) Nr. 889/2008 – 57 straipsnio pirma pastraipa – Europos Sąjungos ekologinės gamybos logotipas – Žemės ūkis“
Bendra žemės ūkio politika – Ekologinė gamyba ir ekologiškų produktų ženklinimas – Reglamentas Nr. 834/2007 – Ekologinės gamybos tikslai ir principai – Aukštų gyvūnų gerovės standartų laikymasis – Europos Sąjungos ekologinės gamybos logotipo naudojimas ženklinant produktus iš gyvūnų, kuriems buvo atliktas ritualinis skerdimas be išankstinio apsvaiginimo – Neleistinumas
(SESV 13 straipsnis; Tarybos reglamento Nr. 834/2007 3 straipsnis ir 14 straipsnio 1 dalies b punkto viii papunktis; Tarybos reglamento Nr. 1099/2009 4 straipsnio 1 dalis ir 4 straipsnis; Komisijos reglamentas Nr. 889/2008, iš dalies pakeistas Reglamentu Nr. 271/2010)
(žr. 38, 41, 42, 47, 48 ir 50–52 punktus ir rezoliucinę dalį)
Santrauka
ES ekologinės gamybos logotipu negalima ženklinti gyvūnų, kuriems buvo atliktas ritualinis skerdimas be išankstinio apsvaiginimo, mėsos
2019 m. vasario 26 d. Sprendime Œuvre d’assistance aux bêtes d’abattoirs (C‑497/17) Teisingumo Teismo didžioji kolegija nagrinėjo klausimą, ar Europos Sąjungos ekologinės gamybos logotipu, numatytu reglamentuose Nr. 834/2007 (
1
) ir Nr. 889/2008 (
2
), gali būti ženklinami produktai iš gyvūnų, kuriems buvo atliktas ritualinis skerdimas be išankstinio apsvaiginimo. Ši problema kilo, kai Prancūzijos valdžios institucijos atmetė Prancūzijos asociacijos Œuvre d’assistance aux bêtes d’abattoirs prašymą, be kita ko, uždrausti reklamuoti jautienos produktus, sertifikuotus kaip„halal“ ir su ženklu „ekologinis žemės ūkis“, ir jais prekiauti. Asociacija tvirtino, kad šiuo ženklu negali būti žymima gyvūnų, paskerstų be išankstinio apsvaiginimo, mėsa, nes toks skerdimo metodas neatitinka „aukštų gyvūnų gerovės standartų“ laikymosi reikalavimo, įtvirtinto Reglamente Nr. 834/2007.
Tokiomis aplinkybėmis Teisingumo Teismas nusprendė, kad Reglamentas Nr. 834/2007, visų pirma jo 3 straipsnis ir 14 straipsnio 1 dalies b punkto viii papunktis, siejamas su SESV 13 straipsniu, turi būti aiškinamas taip, kad pagal jį neleidžiama Europos Sąjungos ekologinės gamybos logotipu ženklinti produktų iš gyvūnų, kuriems buvo atliktas ritualinis skerdimas be išankstinio apsvaiginimo laikantis Reglamente Nr. 1099/2009 (
3
), visų pirma jo 4 straipsnio 4 dalyje, nustatytų sąlygų.
Kaip matyti iš Reglamento Nr. 834/2007 1 ir 10 konstatuojamųjų dalių ir pirma minėtų jo nuostatų, ekologinės gamybos metodui būdingas aukštų gyvūnų gerovės standartų laikymasis, taip pat ir skerdžiant gyvūnus. Taip pat pasakytina, kad, atsižvelgiant į Reglamento Nr. 834/2007 tikslą išlaikyti ir pateisinti vartotojų pasitikėjimą produktais, paženklintais kaip ekologiški produktai, svarbu užtikrinti, kad vartotojai galėtų būti tikri, jog Europos Sąjungos ekologinės gamybos logotipu pažymėti produktai buvo pagaminti laikantis aukščiausių standartų, ypač gyvūnų gerovės srityje.
Nors nė vienoje Reglamento Nr. 834/2007 ar Reglamento Nr. 889/2008 nuostatoje aiškiai nenurodytas gyvūnų skerdimo metodas ar metodai, kuriuos taikant būtų galima kuo labiau sumažinti gyvūnų kančias, Reglamentas Nr. 834/2007 negali būti atsietas nuo Reglamento Nr. 1099/2009, kurio pagrindinis tikslas – žudomų gyvūnų apsauga, atitinkantis SESV 13 straipsnį.
Šiuo klausimu pasakytina, kad šio reglamento 4 straipsnio 1 dalyje, siejamoje su jo 20 konstatuojamąja dalimi, įtvirtintas gyvūnų apsvaiginimo prieš juos žudant principas ir netgi nustatytas įpareigojimas taip elgtis. Nors Reglamento Nr. 1099/2009 4 straipsnio 4 dalyje, siejamoje su šio reglamento 18 konstatuojamąja dalimi, pripažįstama ritualinio skerdimo praktika, kai gyvūnai gali būti žudomi be apsvaiginimo, taikant šį skerdimo metodą, kuris Sąjungoje leidžiamas pagal nukrypti leidžiančią nuostatą ir tik tam, kad būtų paisoma religijos laisvės, gyvūno skausmo, nerimo ir kančių neįmanoma sumažinti taip veiksmingai, kaip skerdžiant apsvaiginus. Šie konkretūs skerdimo metodai, būtini religinėms apeigoms atlikti, kiek tai susiję su aukšto žudomų gyvūnų gerovės lygio užtikrinimu, nėra lygiaverčiai skerdimo apsvaiginus metodui, kuris iš esmės yra privalomas pagal šio reglamento 4 straipsnio 1 dalį. Taigi Europos Sąjungos ekologinės gamybos logotipu neleidžiama ženklinti produktų iš gyvūnų, kuriems buvo atliktas ritualinis skerdimas be išankstinio apsvaiginimo.
(
1
)	2007 m. birželio 28 d. Tarybos reglamentas (EB) Nr. 834/2007 dėl ekologinės gamybos ir ekologiškų produktų ženklinimo, panaikinantis Reglamentą (EEB) Nr. 2092/91 (OL L 189, 2007, p. 1).
(
2
)	2008 m. rugsėjo 5 d. Komisijos reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės (OL L 250, 2008, p. 1), iš dalies pakeistas 2010 m. kovo 24 d. Reglamentu (ES) Nr. 271/2010 (OL L 84, 2010, p. 19).
(
3
)	2009 m. rugsėjo 24 d. Tarybos reglamentas (EB) Nr. 1099/2009 dėl žudomų gyvūnų apsaugos (OL L 303, 2009, p. 1).